b"\n_START_ARTICLE_\nLet 1308 Inex-Adrie Avioprometa\n_START_SECTION_\nNesre\xc4\x8da\n_START_PARAGRAPH_\nDne 1. decembra 1981 je McDonnell Douglas DC-9-81 z repno oznako YU-ANA vzletel z letali\xc5\xa1\xc4\x8da Brnik na \xc4\x8darterski let iz Slovenije (takrat Jugoslavija) proti glavnemu mestu Korzike Ajaccio s 173 slovenskimi turisti in 7 \xc4\x8dlani posadke na krovu. Ko je let 1303 dosegel zra\xc4\x8dni prostor okoli letali\xc5\xa1\xc4\x8da Campo dell'Oro, je pri\xc4\x8del s standardnim postopkom \xe2\x80\x93 \xc4\x8dakanjem na dovoljenje za pristanek. Vzdu\xc5\xa1je na letalu je bilo spro\xc5\xa1\xc4\x8deno, vsi so \xc5\xbee razmi\xc5\xa1ljali o skoraj\xc5\xa1njem za\xc4\x8detku po\xc4\x8ditnic. V nekem trenutku je kopilot celo spustil svojega sina, ki je bil tudi prisoten na potovanju, v pilotsko kabino._NEWLINE_Med postopkom je bilo pilotoma po radijski zvezi naro\xc4\x8deno, naj spustita letalo na minimalno vi\xc5\xa1ino 2.073 metrov. Vreme je bilo slabo, vidljivost skoraj ni\xc4\x8dna in letalo se je spu\xc5\xa1\xc4\x8dalo v meglo. Med spu\xc5\xa1\xc4\x8danjem je varnostni sistem pred bli\xc5\xbeino tal oddal zvo\xc4\x8dni signal, ki je opozoril posadko, da je letalo nevarno blizu povr\xc5\xa1ju in da naj pove\xc4\x8da potisk motorjev. Po kraj\xc5\xa1em zavla\xc4\x8devanju je posadka le za\xc4\x8dela dvigati letalo, da bi se izognila trku. Trud pa je bil zaman, saj je levo krilo udarilo ob goro San Pietro in se odlomilo. Letalo je zatem za\xc4\x8delo vratolomno strmogljavljati in se naposled zru\xc5\xa1ilo na drugi strani gore. Vseh 180 potnikov in \xc4\x8dlanov posadke je umrlo. \xc4\x8cas nesre\xc4\x8de je bil 8 in 53 minut zjutraj po lokalnem \xc4\x8dasu._NEWLINE_Re\xc5\xa1evalna akcija je bila \xc5\xbee v samem za\xc4\x8detku ovirana, saj je kontrolni stolp v Ajacciu napa\xc4\x8dno sklepal, da se kraj nesre\xc4\x8de nahaja na morju._NEWLINE_Prepoznavo trupel je vodila ekipa strokovnjakov In\xc5\xa1tituta za sodno medicino v Ljubljani.\n_START_SECTION_\nPreiskava\n_START_PARAGRAPH_\nKasnej\xc5\xa1a preiskava je razkrila, da je kontrola pomotoma verjela, da se let 1308 ni dr\xc5\xbeal postopka. Mislili so, da se letalo nahaja \xc5\xbee nad morjem, medtem ko se je dejansko 15 kilometrov v notranjosti, na goratem obmo\xc4\x8dju Korzike. Posadka, vidno presene\xc4\x8dena nad ukazom za spust, je nekajkrat ponovila, da se \xc5\xa1e vedno dr\xc5\xbeijo dogovorjenega postopka, ki ga je kontrola potrdila. Posadka ni poznala letali\xc5\xa1\xc4\x8da in njene okolice, saj je bil to prvi polet Inex-Adrie Avioprometa na Korziko. Preiskava je pokazala, da sta se posadka in kontrola letenja nenatan\xc4\x8dno izra\xc5\xbeali, kar je imelo pomembno vlogo pri nesre\xc4\x8di. Zra\xc4\x8dna kontrola v Ajacciu je bila opro\xc5\xa1\xc4\x8dena vseh obto\xc5\xbeb. Kontrolor, zadol\xc5\xbeen za let 1308, je bil preme\xc5\xa1\xc4\x8den na drugo letali\xc5\xa1\xc4\x8de v Franciji._NEWLINE_V \xc4\x8dasu nesre\xc4\x8de letali\xc5\xa1\xc4\x8de Ajaaccio (Campo dell'Oro) ni imelo radarja. Takoj po njej so opremo nadgradili in spremenili postopek pribli\xc5\xbeevanja.\n_START_SECTION_\n\xc4\x8cistilna akcija leta 2008\n_START_PARAGRAPH_\nPo nesre\xc4\x8di leta 1981 so odstranili nekaj razbitin in vsa \xc4\x8dlove\xc5\xa1ka trupla. Leta 2008 je televizijska hi\xc5\xa1a POP TV pripravila reporta\xc5\xbeo o dogodku. Obiskali so mesto nesre\xc4\x8de na Korziki in na\xc5\xa1li ve\xc4\x8dino letalskih delov \xc5\xa1e vedno raztresenih po gori na skalnatih in nedostopnih mestih. Pozneje so Vlada Republike Slovenije, Adria Airways in Turisti\xc4\x8dna agencija Kompas, slednja je organizirala usodni izlet, organizirali in finan\xc4\x8dno podprli \xc4\x8distilno akcijo. Slovenska ekipa, pribli\xc5\xbeno 60 vojakov, gorskih re\xc5\xa1evalcev, \xc4\x8dlanov civilne za\xc5\xa1\xc4\x8dite, medicincev in drugih prostovoljcev, je maja 2008 odstranila okoli 27 ton letalskih ostankov. Med njimi sta bila tudi en cel letalski motor in velik del krila. Nekateri deli so bili tako veliki, da so jih morali pred odvozom s helikopterjem strojno razrezati. Odkrili so tudi nekaj \xc4\x8dlove\xc5\xa1kih ostankov, ti so bili bodisi poslani na nadaljnjo identifikacijsko analizo, bodisi so bili dele\xc5\xbeni drugih ustreznih postopkov. Na mestu, kjer je prvo krilo zadelo v tla, so postavili spominsko plo\xc5\xa1\xc4\x8do."